Ministru kabineta noteikumu projekta „Grozījumi Ministru kabineta 2009. gada 15. decembra noteikumos Nr. 1486 “Kārtība, kādā budžeta iestādes kārto grāmatvedības uzskaiti””

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| I. Kādēļ normatīvais akts ir vajadzīgs | | |
| 1. | Pamatojums | Likuma par budžetu un finanšu vadību 29. panta otrā daļa |
| 2. | Pašreizējā situācija un problēmas | Ministru kabineta 2009. gada 15. decembra noteikumi Nr. 1486 “Kārtība, kādā budžeta iestādes kārto grāmatvedības uzskaiti” (turpmāk – noteikumi Nr. 1486) nosaka kārtību, kādā valsts un pašvaldību budžeta iestādes kārto grāmatvedības uzskaiti, paredzot vienotu uzskaites pamatprincipu un grāmatvedības kontu plāna lietošanu.  1. Pēc noteikumu Nr.1486 stāšanās spēkā no ministrijām un pašvaldībām saņemti vairāki priekšlikumi un ieteikumi par nepieciešamām izmaiņām un papildinājumiem esošajos noteikumos. Pamatojoties uz izteiktajiem priekšlikumiem un ieteikumiem, Valsts kase ir izstrādājusi Ministru kabineta noteikumu projektu “Grozījumi Ministru kabineta 2009. gada 15. decembra noteikumos Nr. 1486 “Kārtība, kādā budžeta iestādes kārto grāmatvedības uzskaiti” (turpmāk – noteikumu projekts).  2. Ministru kabineta 2005. gada 21. jūnija noteikumi Nr. 440 “Noteikumi par budžeta iestāžu pamatlīdzekļu nolietojuma normām un pielietošanas nosacījumiem” (turpmāk – noteikumi Nr. 440) nosaka pamatlīdzekļu normas un to pielietošanas nosacījumus. Noteikumi Nr. 440 izdoti saskaņā ar Likuma par budžetu un finanšu vadību 29. panta otro daļu. Izdošanas pamatojums ir vienāds ar noteikumu Nr. 1486 izdošanas pamatojumu. Izvērtējot normatīvo aktu skaita samazināšanas iespējas, grozījumu projektā paredzēts iekļaut noteikumu Nr. 440 normas.  3. 2010. gada 12. jūlija grozījumi Likumā par ostām noteica ostu pārvalžu juridisko statusu – ostu pārvaldes ir publisko tiesību subjekts, Rīgas ostas pārvalde un Ventspils ostas pārvalde ir atvasināta publisko tiesību juridiskā persona. Ņemot vērā, ka budžeta iestādes var nodot turējumā nekustamo īpašumu ostas funkciju veikšanai, radusies nepieciešamība precizēt noteikumu Nr. 1486 normu par turējumā nodotiem nefinanšu aktīviem attiecībā uz ostu pārvaldēm, jo līdz šim šāds regulējums attiecās tikai uz kapitālsabiedrībām. Precizējumi ietverti noteikumu projekta 17. un 29. punktā. |
| 3. | Saistītie politikas ietekmes novērtējumi un pētījumi | Nav veikti. |
| 4. | Tiesiskā regulējuma mērķis un būtība | Izstrādājot noteikumu projektu, Valsts kase veikusi šādus precizējumus:  1. noteikumu projektā paredzēta nekustamo īpašumu uzskaite ilgtermiņa ieguldījumu sastāvā neatkarīgi no vērtības un tādu pamatlīdzekļu uzskaite ilgtermiņa ieguldījumu sastāvā, kurus iegādājas ar sākotnējo mērķi nodot bez atlīdzības vispārējās valdības sektora struktūrām, vai, pārņemot valstij piekritīgo īpašumu, ja nav pieņemts lēmums par tā izmantošanu;  2. precizēta normu redakcija par ilgtermiņa finanšu ieguldījumu uzskaiti pēc pašu kapitāla metodes;  3. noteikumu projekts papildināts ar prasību norādīt informāciju par aktīvu vērtības samazinājumu un pārējās rezervēs uzskaitīto mežaudžu vērtību, nododot bez atlīdzības attiecīgās materiālās vērtības citai budžeta iestādei, kā arī precizēti grāmatvedības uzskaites kontu nosaukumi;  4. noteikumu projekts papildināts, precizējot ilgtermiņa ieguldījumu vērtības samazinājuma noteikšanai izmantot lietošanas vērtību, ja nav iespējams noteikt tā patieso vērtību.  5. noteikumi papildināti ar nosacījumiem bez atlīdzības saņemto un nodoto krājumu uzskaitei, kā arī precizēti noteikumi krājumu vērtības samazinājuma uzskaitei;  6. precizēta ilgtermiņa ieguldījumu, kas paredzēti atsavināšanai, izslēgšanas no grāmatvedības uzskaites kārtība, kā arī grāmatvedības konti izdevumu attiecināšanai;  7. noteikumu Nr. 1486 1. pielikuma sadaļa “Zembilance” papildināta ar zembilances saistību detalizētu sadalījumu un visu posteņu kodiem informācijas klasificēšanai;  8. noteikumu projektā iekļauts jauns pielikums, kas aizstāj noteikumus Nr. 440;  9. izdodot noteikumu projektu, atrisināts nefinanšu aktīvu nodošanas turējumā ostu pārvaldēm regulējuma trūkums. |
| 5. | Projekta izstrādē iesaistītās institūcijas | Finanšu ministrija |
| 6. | Iemesli, kādēļ netika nodrošināta sabiedrības līdzdalība | Konsultācijas nav notikušas, jo noteikumu projekts nekādā veidā neierobežo un nesašaurina nevienas personu grupas vai indivīda tiesības. |
| 7. | Cita informācija | Normatīvais akts ietekmē budžeta iestāžu grāmatvedības uzskaiti, uzlabojot finanšu pārskatu ticamību un pilnīgumu, kā rezultātā paaugstināsies informācijas kvalitāte atbilstoši Eiropas Savienības normatīvo aktu prasībām.  Noteikumu projekta saskaņošanas procesā zembilances apraksts papildināts ar skaidrojumu, ka pozīciju “Nākotnes nomas maksājumi” pielieto, ja nomas līgumos paredzēti maksājumi nomas līguma laušanas gadījumos. Nomas līgumos (neatkarīgi no termiņa) paredzētos nākotnes nomas maksājumus zembilancē neuzskaita, bet paredzamās soda sankcijas aprēķina un uzrāda kā “Citas zembilances saistības”. |

***Anotācijas II sadaļa – nav attiecināms.***

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projektam stājoties spēkā, spēku zaudēs Ministru kabineta 2005. gada 21. jūnija noteikumi Nr. 440 “Noteikumi par budžeta iestāžu pamatlīdzekļu nolietojuma normām un pielietošanas nosacījumiem”, jo, izvērtējot normatīvo aktu skaita samazināšanas iespējas, noteikumu Nr. 440 normas iekļautas noteikumu projektā. |
| 2. | Cita informācija | nav |

***Anotācijas III, V un VI sadaļa – nav attiecināms.***

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas, centrālās valsts iestādes, pašvaldības, budžeta iestādes, no budžeta daļēji finansētas atvasinātas publiskas personas un budžeta nefinansētas iestādes. |
| 2. | Projekta izpildes ietekme uz pārvaldes funkcijām | Nav attiecināms |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav attiecināms |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav attiecināms |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav attiecināms |
| 6. | Cita informācija | Nav |

Finanšu ministrs A.Vilks

15.02.2011. 11:43

783

I.Sirbu

67094257; inese.sirbu@kase.gov.lv